আসামের জাতীয় নাগরিক পঞ্জী
ভারতীয় নাগরিকদের রাষ্ট্রীয় পঞ্জি (ইংরেজি: National Register of Indian Citizens) (সংক্ষেপে রাষ্ট্রীয় নাগরিক পঞ্জি) ভারতের কেন্দ্রীয় সরকার কর্তৃক প্রকাশিত "নাগরিকত্ব (নাগরিক পঞ্জিকরণ ও রাষ্ট্রীয় পরিচয় পত্রের জারিকরণ) নিয়মাবলী-২০০৩" ( Citizenship (Registration of Citizens and Issue of National Identity Cards) Rules, 2003) র নিয়ম(২)(ট)তে সংজ্ঞাবদ্ধ হয়েছে এবং সেই অনুযায়ী এটি এমন একটি পঞ্জি যেখানে ভারত ও ভারতের বাইরে থাকা ভারতীয় নাগরিকদের বিশদ বিবরণ সন্নিবিষ্ট থাকবে। আসামে ভারতীয় নাগরিকদের রাষ্ট্রীয় পঞ্জি তৈরি ও উন্নীতকরণের জন্য নাগরিকত্ব আইন-১৯৫৫ ও নাগরিকত্ব (নাগরিক পঞ্জিকরণ ও রাষ্ট্রীয় পরিচয় পত্রের জারিকরণ) নিয়মাবলী-২০০৩ তে কিছু পরিবর্তন করা হয়েছিল যার ফলে আসামে বসবাস করা ভারতীয় নাগরিক ও অন্যান্য রাজ্যে বসবাস করা ভারতীয় নাগরিকদের সংজ্ঞায় প্রভেদ আছে। ভারতীয় নাগরিক বলতে ভারতের সংবিধান ও নাগরিকত্ব আইন-১৯৫৫ র অধীনে সংজ্ঞাবদ্ধ ভারতীয় নাগরিকদেরকে বোঝানো হয়।